LidanRubinov/Halacha-QA huggingface dataset:
שאלה: שאלות שונות: ברצוני בבקשה לשאול מספר שאלות בנושאים שונים (אני ספרדיה): א- האם זמן שחרית הוא עד השעה של חצות היום? ב- האם יש לעשות תחנון גם בשחרית וגם במנחה? ג- כאשר אומרים קדיש האם יש לעצור באמצע התפילה או קריאת תהילים ולענות אמן? ד- האם מותר לסחוט לימון במסחטה (מפלסטיק) בשבת קודש? ה- מה אסור לומר בתפילות כאשר מתפללים לבד? (האם צריך לומר י"ג מידות בתפילת יחיד?) ו- אני מאוד מתחברת לאמירת "נשמת כל חי" ויוצא לי לומר אותה מספר פעמים ביום, האם הדבר מותר? ז- התאריך של היום הולדת שלי בתעודת זהות שונה ביום בין התאריך העברי ללועזי, האם יש סיבה מיוחדת שזוהי טעות רישום (בדקתי ביומן את חודש לידתי וראיתי שתאריך היום הולדת שלי העברי הוא יום לאחר התאריך הלועזי)
תשובה: א. כן בדיעבד זמן תפילת שחרית עד חצות היום ולכתחילה עד ארבע שעות. ב. כן. ג. בתפילה לא, בתהלים כן. ד. לסחוט ביד מותר, במסחטה המיועדת לכך אסור. ה. אמירת י"ג מידות, רק כשמתפללים במנין, אבל ביחיד אסור לומר י"ג מידות. ו. מותר לומר נשמת כל חי אפילו כמה פעמים ביום ובלבד שלא תסיימי את הברכה שבסוף ישתבח. ז. לא כל כך הבנתי את השאלה אבל לדעתי תתייחסי רק ליום ההולדת שלך בתאריך העברי.
שאלה: יציאה מהארץ לטיול: אני בת למשפחה ספרדית מסורתית, ברוך השם אנחנו לאחרונה קצת מתחזקים. ההורים שלי (במיוחד אבא) תמיד רצו לצאת לטיול משותף בחו"ל, סיבות שונות ובמיוחד כלכליות מנעו מהם עד כה לצאת לטיול. ברוך השם אני עכשיו עובדת ויש באפשרותי לתת להם את הכסף לטיול. אני יודעת שיש הרבה מקומות מדהימים בארץ שאפשר לטייל בהם אך הורי לא יצאו אף פעם מהארץ והעניין מאוד מלהיב אותם. אני רוצה לשמח אותם אך מפחדת שאני עושה דבר אסור ומסייעת להם לצאת מהארץ.
תשובה: ודאי שאסור לצאת מהארץ סתם כך בלי סיבה מיוחדת המתירה זאת, אבל אם ההורים שלך רוצים ליסוע לחו"ל לטייל אין את אחראית על חינוכם, וגם בכך שאת נותנת להם כסף והם משתמשים בזה לנסיעתם אין בזה משום לפני עוור לא תתן מכשול וגם לא משום מסייע לדבר עבירה.
שאלה: היום השביעי באבלות החל בשבת: היום השבעי לאבלות חל ביום שבת, מה עושים, מה ההלכה אומרת? ואיך מסיימים את האבלות בשבת?
תשובה: יושבים עד סמוך לשבת (עד פלג המנחה, ואם יש הכרח די במנחה קטנה). מחליפים בגדים חיצוניים אולם דברים שבצינעא ממשיכים לנהוג עד שבת בבוקר וביניהם גם רחצה במים חמים, לימוד תורה, וכמו כן, נוהגים שהאבל לא מתפלל קבלת שבת ולכה דודי, וניכנס לבית הכנסת רק לאמירת מזמור שיר ליום השבת. אבלות השבעה נגמרת בשבת בבוקר. מן השמים תנוחמו.
שאלה: תרומת זרע לאשה מבוגרת: באחרונה נתקלתי במקרים של נשים שמגיעות לפירקן, ואף מאוחר מזה, ומביאות ילדים לעולם ע"י תורם זרע, רציתי לדעת מה דעת הרבנים וההלכה בעניין זה מכל ההבטים האפשריים?
תשובה: כל הפוסקים מתנגדים למעשה זה.
שאלה: לימונים בשנת השמיטה תשס"ח: השנה, תשס"ח, עד מתי צריכים לעשר לימונים, וממתי אפשר להשתמש בלימונים בלי לעשר?
תשובה: הלימונים שיבשילו עד אייר תשס"ח הם מחנטות שהיו בששית, ולכן חייבים במעשרות כשל ששית, ומשם ואילך צריך לשמור קדושת שביעית, כדאי בתקופת הבניים לעשות גם מעשרות וגם קדושת שביעית. בברכת התורה והארץ הרב יהודה הלוי עמיחי
שאלה: נוסח ההברה בתפילה: בדורות קודמים היתה התפילה אצל האשכנזים נאמרת בהברה אשכנזית, כלומר, חולם במקום קמץ, ת כ- סף וכו. מדוע כיום משמרים את ההברה האשכנזית רק החרדים האשכנזים ואילו אצל הציבור הדתי לאומי מתפללים בהברה רגילה? ממתי הופסקה ההברה האשכנזית, מדוע, ואילו רבנים התחילו לנהוג כך?
תשובה: בארץ, כבר התקבל נוסח ההגייה של הספרדים, וכך כל הילדים לומדים ומתרגלים בבית ספר, וקשה להם לשנות. כמו כן, אף אחד לא יכול לומר, מהו ההיגוי הנכון, האם של הליטאים או של הספרדים או של התימנים. קראתי פעם שבאוניברסיטה עשו מחקר, מה היה בדורות הקודמים, והם חושבים שגם אז היו כמה וכמה הגיות, וזה לא היה אחיד בכל עם ישראל. מי שאומר בהגיה הזו יוצא, ומי שאומר בהגיה הזו יוצא. היות וקשה לאדם לשנות את ההיגוי שהורגל בו, והיות והקיבלו על עצמם את ההיגוי הספרדי, נוהגים כך.
שאלה: קבלה על עצמי: מה ממולץ לקבל על עצמי אני בן 12, ומה העונש כאשר מפרים את הקבלה שקיבלתי על עצמי, ומתי אפשר לבטל את הקבלה שקיבלנו על עצמנו?
תשובה: לא בארת מה אתה רוצה לקבל על עצמך. מכל מקום עדיף לעשות דברים טובים, מצות ומעשים טובים, בלי לקבל קבלות. קבלה היא כמו נדר ולא טוב לנדור נדרים. ואם אדם נדר עליו ללכת לחכמים שיתירו את נדרו וזה לא פשוט.
שאלה: פציעה מירי הקסאמים: האם כל יהודי שנהרג או נפצע מירי קסמים נהרג או נפצע על קידוש ה, האם מותר לסכן עצמו בשביל זה, ומהי מדרגתו של אדם זה?
תשובה: כל מי שנהרג על ידי גויים בגלל היותו יהודי הוא נהרג על קידוש ד' שכן בגלל בחירתו להמשיך להיות יהודי הגר בארץ ישראל הוא נהרג או נפצע. מותר, ואף קדוש יאמר, למי שלא עוזב את מקומו על אף הסכנה, אמנם אינו מחוייב להסתכן אבל מותר ואף מצוה להמשיך לישב את הארץ בכל מקום.
שאלה: תנ  ך נפל: כאשר סידרתי מערכת נפל לי ספר התנ ך על הרצפה, מיד הרמתי אותו ונישקתי אך איני יודע מה לעשות, האם אני צריך לצום או איך לכפר על זה?
תשובה: הרואה ספר תורה שנפל צריך לצום אבל בתנ"ך מודפס אין צריך לצום. לנשק את התנ"ך זה מראה על חיבה לספר ואין צריך יותר מזה.
שאלה: איסור ריבית בהלוואת מוצרים: שמעתי שיש בעיה של ריבית אם אני מלוה לשכן מוצר כלשהו (ביצים שמן סוכר), האם זה נכון? אם אפשר לפרט את הכללים בנושא זה.
תשובה: בדור שלנו, אנשים לא כל כך מקפידים על הפרשים כאלו, ולמעשה, זה לא נקרא ריבית (אף שתיאורטית זה נקרא ריבית). כמו שאם הלוווה יעשה טובה למלווה, שבלאו הכי היה עושה לו את הטובה הזו, מותר. גם כאן לא מקפידים להחזיר בדיוק על הגרם, וזה לא נקרא ריבית.
שאלה: תקיעת מזוזה ביציאה למרפסת: האם חייבים לתקוע מזוזה ביציאה למרפסת של בית?
תשובה: כן, דינה כשאר חדרי הבית ולכן אם היא עונה על שאר התנאים של חדר הזקוק למזוזה יש לקבוע בה מזוזה. אם יש למרפסת כניסה מבחוץ (כפי שמצוי בדירה הנמצאת בקומת קרקע) יש לקובעה מימין הנכנס מהמרפסת לבית, ואם אפשר להגיע למרפסת רק דרך הבית יקבענה בלי ברכה לפי שיש מחלוקת באיזו צד לקובעה. הרב יאיר וסרטיל
שאלה: נוסח מי שבירך: בשבת התעוררה השאלה הבאה: כאשר עושים מי שבירך לעולה לתורה, ובכללו מברכים את הרעייה, כיצד יש לומר בנוגע לצאצאים: "יוצאי חלצייה" או "פרי בטנה"? מאן דהוא טען בשבת כי לעולה (גבר) אומרים: ".הוא יברך את כל "יוצאי חלציו.", ולאשה (במסגרת המי שבירך) אומרים ".הוא יברך את פרי בטנה (ולא יוצאי חלציה)".
תשובה: בברכת המילה מצאנו נוסח של: ישמח האב ביוצאי חלציו ותגל אימו בפרי בטנה", כך שלכאורה אכן לאם יש לומר לשון של פרי בטנה, וכך נוהגים קהילות הספרדים. אולם נהגו אצל האשכנזים כן לומר לשון יוצאי חלציה ויש להם על מה לסמוך, וכן מצאנו שהתבטאו הראשונים (כגון ברמ"א חו"מ רפ"א). הרב שמואל הולשטיין
שאלה: נטילת ידיים לפני נסיעה למסעדה: האם מותר לי לפני יציאה למסעדה ליטול ידיים בבית לאכול קצת לחם ואז לנסוע למסעדה ולאכול שם לחם בלי נטילת ידיים ( זה בתוך ה72 דקות )? לא משנה הסיבה למה, במסעדה אי אפשר ליטול ידיים.
תשובה: לדעת האשכנזים אם יש צורך גדול ניתן להקל. אולם לדעת הספרדים אין להקל במקרה זה. אולם, אולי ניתן לקחת בקבוק מים וליטול במקום?! הרב שמואל הולשטיין
שאלה: הקלות בתענית אסתר: האם ניתן לקיים מסיבת פורים בגן בתענית אסתר? האם תענית אסתר שונה מהצומות האחרים ולכן ניתן להקל במנהגים הנהוגים בתענית?
תשובה: ניתן לקיים מסיבת פורים בגן בתענית אסתר. תענית אסתר יותר קלה, נשים בהריון, מניקות, חולה ומצטער, יכולים להקל ולא לצום.
שאלה: שירות לאומי בכפר ילדים: האם יש עניין ללכת לשירות לאומי בכפר ילדים בידיעה שלא יהיה זמן ויכולת לפתח יותר את הבחינה הדתית והרוחנית שלי ואולי אפי יכול להוריד קצת או להיפך שאין לחשוש כי עצם העשיה ( המצווה) שווה את זה וזה לא יוריד אלא רק יעצים? (באותו כפר ילדים נשארים גם ביו"כ ולכן אי אפשר להתפלל את כל התפילות ביו"כ)
תשובה: עליך לבדוק היטב וללכת רק למקום שמובטח שלא תרדי מבחינה רוחנית אלא אדרבא תעלי. זה השיקול המרכזי שצריך להנחות אותך בבחירה לאן ללכת. העשיה שאת מדברת עליה אינה הבעיה אלא יש לבדוק את החברה והסביבה הרוחנית שתהיי בה.
שאלה: שיעור לפני התפילה בבוקר: בביה"ס שלי יש שיעור לפני התפילה (לא תמיד שיעור תורה). 1.האם זה מותר בכלל? הם עושים את זה כדי שהבנות יגיעו לתפילה. 2.בגלל שלוקח לי להתפלל הרבה זמן, האם אני יכולה להתפלל עד "ברוך שאמר." לפני השיעור ולהמשיך אחרי? 3.אם אין מספיק זמן להתפלל מותר להתחיל מ"ברוך שאמר."?
תשובה: 1. לפני התפילה מותר ללמוד תורה, אם בירכו ברכות התורה. ואם זה לא שיעור תורה, אמנם לא ראוי להתעסק לפני התפילה בדברים אחרים, אך מותר. אבל ללמוד תורה וודאי שמותר, רק שיברכו ברכות התורה. 2. כן.
שאלה: תוכנה שהפסיקו למכור: הורדתי תוכנה מהאינטרנט. לאחר זמן-מה תוכנה זאת השתדרגה והשתנה שמה ויצאה למכירה, אבל את התוכנה שאני הורדתי עוד בגירסה הישנה והשם הישן כבר הפסיקה החברה למכור. האם מותר לי להשתמש בתוכנה הזאת הישנה שהורדתי מהאינטרנט?
תשובה: לדעת פוסקים רבים חל איסור חמור בהעתקת תוכנה וכדומה, משום שיש בזה פגיעה בפרנסת מייצר התוכנה, והרי מעשה זה כלול באיסור יורד לאומנות חבירו המוזכר במסכת בבא בתרא. גם המשך השימוש בתוכנה לאחר העתקתה מהווה איסור שכן השימוש ללא קניית התוכנה מהווה המשך של פגיעה ביצרן. כמו כן, גם בתוכנה ששודרגה קיים האיסור להשתמש בגירסה הישנה יותר שכן היא מכילה מידע ופונקציות שהמציא היצרן כאשר הוא המורשה הבלעדי להמשיך ולשווקם, ומה בכך שכעת משווק אותם במהדורה חדשנית יותר. אומנם מסתבר שבתוכנות של חברות גדולות החובקות עולם שאין כל כך תועלת בגירסה הישנה, ניתן להמשיך ולהשתמש. (וחשוב לעשות תשובה על המעשה שנעשה בעבר.) הרב חננאל פאטשינו.
שאלה: מה מברכים על סושי?: מה מברכים על סושי? ומזה ברכת בורא נפשות?
תשובה: סושי הוא דג (לא מבושל) המוגש עם אורז. הכלל הוא שבתערובת של מאכלים הולכים אחר העיקר. בסושי מצד אחד הדג הוא עיקר המאכל אבל מצד שני כמות האורז גדולה כך שעיקר המנה מורכב ממנה. לכן, נראה שיש לברך על שניהם. הדרך הטובה היא על האורז "בורא מיני מזונות" ועל דבר אחר, כמו: מים, "שהכל". בורא נפשות - היא הברכה שמברכים לאחר אכילת סוגי מאכל שונים. נוסח הברכה: "ברוך אתה ה' אלהינו מלך העולם, בורא נפשות רבות וחסרונן על כל מה שבראת להחיות בהן נפש כל חי, ברוך חי העולמים". פירוש הברכה הוא: ברוך אתה ה' שבראת הרבה נפשות ובראת את חסרונם שהם הדברים ההכרחיים לקיום (לחם ומים) וגם בראת דברים שאינם הכרחיים לקיום אלא להחיות נפש, כלומר, לתענוג (פירות וכדומה). (טור אורח חיים סימן רז)
שאלה: התחצפות לרב שמעליב: האם מותר להתחצף לרב שכל הזמן משקר ומעליב האם מותר לצעוק עליו לא לשים לב אליו?
תשובה: ראשית עליך לגשת לרב באופן אישי ולומר לו שהוא אומר עליך דברים לא נכונים וזה מעליב אותך ולשאול אותו למה הוא עושה לך את זה. וכל זה תעשה בנימוס. ויתכן שתוכל לשכנע את הרב בצדקתך. ואם זה לא יעזור עליך לפנות ליועץ או לראש הישיבה ולבקש את עצתם. רק בדרך זו תוכל למצוא פתרון טוב לבעיה.
שאלה: שמיעת הקלטה של שיעור: בישובינו התארח ד"ר שמסר שיעור בבריאות בהתנדבות. הוא ביקש ממי שהקליט אותו שלא יעביר את ההקלטה. לצערנו, אשתי לא יכלה להשתתף באותו יום בשיעור. ניסינו ליצור קשר איתו ואנחנו לא מצליחים. האם מותר לנו לשמוע את ההקלטה של השיעור? כי בעצם גם אנחנו היינו מוזמנים לשיעור, ורק לא יכולנו להגיע, וגם מסתבר שכוונתנו לא להעביר את השיעור לאנשים מבחוץ, אבל לא למקרה כמו שלנו.
תשובה: אם אתם לא עושים את זה למטרות מסחריות, לא נראה לי לחשוש.
שאלה: בעניין קבלת שבת בחו"ל: אנחנו גרים בצרפת, וכידוע שבקיץ זמן הדלקת נרות של שבת מגיע לשעה תשע וחצי פחות או יותר. בשעה שחוזרים מתפילת ערבית, לפעמים שעת ההדלקה עוד לא הגיעה. האם חובה על הנשים להדליק קודם תפילת ערבית בבית הכנסת, בכדי להתאים שעת קבלת שבת עם המתפללים בבית הכנסת, ועם בעל הבית?
תשובה: האשה חייבת להדליק לפני שהקהל מקבל על עצמו את השבת (באמירת 'בואי ב '). הרב שמואל הולשטיין
שאלה: הלבנת פני אדם ברבים: כיצד אדם אשר פניו מולבנים ברבים אמור לנהוג כלפי האדם הפוגע ובכלל, האם עליו להרים צעקה, להעמיד את האדם הפוגע במקומו או להתעלם ואולי ל"החזיר" לפי עקרון של "הקם להורגך השקם להורגו", האם יש משניות או פסוקי הלכה כלשהם בנושא?
תשובה: הנעלבים ואינם עולבים זו מידת חסידות. מעיקר הדין אם פוגעים בך אתה יכול להתגונן ולדחות את הפגיעה. אם ע"י השתיקה שלך הרוע יתחזק בעולם אזי מידת חסידות למחות במי שפגוע בך.
שאלה: נטילת ידיים קודם השינה: אם אני נכנס להתקלח לפני שאני הולך לישון אני עדיין צריך לעשות נטילת ידיים לפני קריאת שמע שעל המיטה?
תשובה: כן. (שו"ע סימן ד) הרב יאיר וסרטיל
שאלה: הטבלת כלים חדשים: 1. הנני מתגוררת בארה"ב האם כלים חדשים חייבים בהכשרה? אם כן, האם הכשרת כלים חדשים חייבת להעשות במקווה או יש אפשרות להטבילם בים? 2. האם כלי זכוכית יכול לשמש לבישול הן של מאכלים חלביים ובשריים?
תשובה: 1. כלים חדשים חייבים בהטבלה במקוה כשר או בים לפני השימוש בהם. 2. צריך ליחד כלים שונים לשימוש חלבי וכלים שונים לשימוש בשרי. הרב שמואל הולשטיין
שאלה: כיריים חשמליים בשבת: ברשותי כיריים חשמלים, ואין באפשרותי כרגע להשיג פלטה לשבת. האם ניתן להשתמש בהם באופן כל שהוא על מנת לשמור את חום המאכלים בשבת קודש? (יש לי גם גז רגיל)
תשובה: תשים איזה שהוא פח או אסבסט על הכיריים החשמליים, ועל זה תשהה את הקדירה שאתה רוצה לעשות. אם תשהה אותה ישירות על הכיריים, היות וזה מקום שמבשלים כל השבוע, יש בעיה. כלומר, אם זה מבושל כל צרכו, אין בעיה להשהות, אפילו על אש גלויה. הבעיה היא אם אתה מוריד סיר, ואתה רוצה להחזיר אותו. אם אינך רוצה להחזיר, אלא אתה רוצה להשאיר שם חמין לצורך סעודת הבוקר, ואז מורידים את הסיר כדי לאכול ממנו, אין בעיה להשהות אפילו על אש גלויה. או אם אתה משהה קומקום עם מים, ולא מוריד אותו או מוריד אותו ולא מחזיר אותו, אין בעיה. אך כדי להחזיר, צריך לעשות שינוי כלשהוא.
שאלה: פאות נוכריות משער האשה: האם פאה נוכרית שיוצרה מהשער הטבעי של הלובשת אותה, לדוגמא: אשה עם בעיה רפואית או נשירה גדולה שרוצה להכין פאה אישית מהשער שלה והולכת למומחים בתחום היצירה עם השער שלה, גם בזה יש בעיה או שזה ר?
תשובה: יש מגדולי הפוסקים שבכלל מסתייגים מכל עניין הפיאות, היום עושים אותם בצורה כל כך אומנותית, והרי כל העניין לכיסוי השיער הוא משום צניעות, שער האישה זה דבר שמושך ואישה נשואה צריכה לכסות את שערה. חכמים אמרו:"שער באשה ערווה", זה לא דאורייתא אלא דרבנן. ה"תפארת ישראל" בפירוש המשניות על מסכת שבת פרק שישי, כותב שלפחות משום מראית עין אין לאשה ללכת בפאה נוכרית. ואני באמת חושב שכל אשה צנועה, צריכה ללכת עם כיסוי כמו שצריך, מטפחת או כובע, כל אשה לפי הטעם שלה, בלי התחכמות כנגד הדרכת ח. אחד מהרבנים בבני ברק, הוציא חוברת ומביא בשם חכמים גדולים מחכמי ספרד, ודעת כולם לא נוחה מהפיאות הנכריות. אשה צנועה ויראת שמים לא צריכה ללכת עם פאה נוכרית כלל. אם בכל זאת את נוהגת ללכת עם פאה (כדעה שמתירה), אין הבדל בין כל סוגי השער, ואף אם זה השער שלך.
שאלה: זרע של נפטר לאשה : יש מישהו שנפטר שתרם זרע לפני כשנתיים, לא לאחרים אלא שימר אותו כי הוא נכנס לטיפול כימוטרפי אשר היה בכך סיכון לעקרות. ההורים חשבו לעשות מזה ילד ככל הנראה הם לא יעשו את זה זה יותר מידי הזוי אבל השאלות שלי הן אלה: 1. האם מותר הלכתית להשתמש בזרע הזה לאישה שרוצה ילד מאותו איש ברשות ההורים שלו? 2. אם אשה נשואה תשתמש בו האם הילד נקרא ממזר? מאחר ולא בגדה בבעלה. 3. מהן ההגדרות של ממזר? 4. האם מותר לאישה נשואה להשתמש בו?
תשובה: יש חוששים לממזרות, אך גם מי שאינו חושש לממזרות יש בתרומת זרע חשש שאח ישא את אחותו, לכן יש איסור גורף להימנע בכלל מתרומת זרע מיהודי, וגם מגוי הדבר מותר רק במקרים חרגים הטעונים פסיקה.
שאלה: ברכה ל המדינה: שאלתי בשבוע שעבר על עניית אמן על הברכה ל המדינה כשנאמרת בנוסח הישן (ושלח אורך ואמתך לראשיה שריה ויועציה במקום והעמד בתוכה אנשי חיל יראי אלהים), והרב ענה בפשטות שלא עונים אמן על כל משפט ומשפט אלא אמן אחד כללי. אבל אני מתקשה בתשובה זו כי האמן הכללי שאומרים בסוף חוזר על כל חלק וחלק של הברכה, כולל החלק הבעייתי. אז מה הטעם שהרב פסק שבכל זאת עונים?
תשובה: אתה אינך מתכון לחלק הזה.
שאלה: כשרות אומגה 3 ותוספי מזון: 1. הורי הביאו מארצות הברית כמוסות אומגה 3. על המארז אין סימון כשרות. הדגים מהם עשויה האומגה כשרים כולם herring anchovy mackerel sardine spart salmon אך הכמוסה (המעטפת) עשויה מגלטין וגליצרין. אני יודעת שגלטין שנוי במחלוקת. על האומגה 3 של לייף (סופר פארם יש כשרות למרות שהכמוסה עשויה מגלטין). האם ניתן להשתמש במוצר אותו הביאו הורי מארה"ב? 2. כמו כן, קייים אומגה 3 של חברת אלספה לילדים בסירופ שגם עליו אין סימון כשרות (על חלק מהמוצרים שלהם יש ועל חלק אין), האם ניתן לתת לילד מהסירופ הזה אם כל הרכיבים כשרים? 3. ובכלל, מה דין תוספי מזון (ויטמינים מינרלים ותוספים מן הצומח), האם מותרים רק אם הם בעלי כשרות מסומנת?
תשובה: 1. כל הכמוסות הצבעוניות עשויות מג'לטין ונהגו להשתמש בהן בגלל שאין להן טעם, וחולים בולעים אותן למטרת בריאות, גם אם אינם חולים מסוכנים. 2. לסירופים יש טעם ולכן אין להשתמש בסירופ אלא אם כן הוא כשר. 3. תוספי מזון - אם מדובר בחולה דינו כנ"ל. אגב יש רופאים הטוענים שאין תועלת בתוספי מזון, אם כן, אין הדבר מיועד למטרות בריאות. צריך לברר אצל רופא אם התוסף נחוץ.
שאלה: כלי של היתר הנמצא באשפה בשבת: מצאתי כלי שמלאכתו להיתר זרוק באשפה, האם מותר לקחת אותו בשבת או שזה מוקצה כיון שבעל החפץ הקצה אותו מדעתו וזרקו לאשפה? יש לציין שהחפץ תקין וראוי לשימוש.
תשובה: אם זה ראוי לשימוש, זה לא מוקצה. אם זרקו דבר שבור, זה מוקצה.
שאלה: ביטול כלי מהיכנו: מדוע אסור להניח קליפות של גרעינים בכלי בשבת, הרי זה בגדר ביטול כלי מהיכנו לשעה בלבד, שאם אפשר להסירו מיד, אין שום איסור (כמו שעווה וחלב) ולא ישאר שם כל השבת?
תשובה: אם אתה שם מוקצה מדעת, באותו רגע הכלי נהפך לבסיס. שאלתך נכונה, בעניין הזה נחלקו הראשונים לגבי אדם שמבטל כלי מהיכנו שאינו מתכוון לכל השבת אלא רק לשעה קלה, דעת רש"י ועוד שגם זה נחשב מבטל כלי מהיכנו. שיטת רבינו תם, שרק אם מבטל את הכלי לכל השבת, אז ביטל כלי מהיכנו. היות וזה אסור גם לשעה קלה, נוהגים שבאותה צלחת שרוצה לשים את הקליפות, ישאיר גם כמה פירות שלמים או גרעינים שאינם מפוצחים, וואז יוכל לקחת את כל הצלחת עם הקליפות. שיטת הרשב"א בחידושיו למסכת ביצה, שבסיס זה נקרא אם אדם שם משהו על איזשהו כלי, ומעונין שזה יהיה מונח שם, כי זה נח וזה טוב. אבל פה, הוא שם את זה רק כדי לסלק מיד, הוא לא מתכוון לבטל את התחתית, וזה כלל לא נהפך לבסיס היות וזה קליפות. לכתחילה אנחנו חוששים לשאר השיטות, ונוהגים להשאיר שם גם כמה גרעינים בתוך הצלחת ואחר כך שמים שם את הקליפות, כדי לחוש לכל השיטות, ואז אין בעיה לסלק את הכלי.
שאלה: צניעות בנות במאחזים: האם זה ר שבנות ילכו למאחזים, האם זה ר לצניעות?
תשובה: הבעיה מתחילה בחיכוך עם הכוחות שמפנים. אנחנו יודעים שהבנות הם לוחמות עוד מהתקופות הקדומות. עוד במצרים, בחנוכה ובפורים. לבנות יש חלק גדול בגאולתם של ישראל. אין ספק שביחס למאבק על ארץ ישראל, יש לבנות חלק נכבד, רק הם צריכות להקפיד על הצניעות, כדי לא לבוא למצב של פגיעה בצניעות.
שאלה: מראית עין בציצית: בישיבתנו ישנם תלמידים שלא הולכים עם ציצית ואז הרמי"ם או ראש הישיבה מעירים להם אז אם אני אניח את הציציות מתחת למכנסיים הם יחשבו עלי מחשבות לא טובות (אני ספרדי). אז מה לעשות?
תשובה: גם לספרדי מותר להוציא ציציות מעל הבגדים, ואם אתה בכל זאת רוצה לא להוציא את הציצית תאמר לראש הישיבה שאתה הולך עם הציצית מתחת לבגדים, והוא לא יחשוב עליך מחשבות לא טובות.
שאלה: להפריע למנוחת הנפטרים: יצא לי לדבר עם חברה ועלה הנושא הפרעת מנוחתם של הנפטרים והשאלה שלי היא האים שמיעת השירים של זמרים שנפטרו שהם עצמם ביצעו את השיר מפריע למנוחתם?
תשובה: אנחנו לא יכולים לדעת, מה זה מפריע. הם נמצאים בעולם אחר, עולם הנשמות. השאלה היא בעולם שלנו, האם זה תואם את רוח היהדות, להשמיע שירים בזמן אזכרה או לוויה. לעניות דעתי, זה לא תואם את רוח היהדות. הלוויה זה מצב של עצב, אומרים דברי שבח והספדים על פועלו ומעשיו של הנפטר. אך זה לא ערב של נעימות ושירים. סתם כך, שלא בזמן הלוויה, להשמיע שירים של אדם שנפטר, אין בעיה.
שאלה: גילוח, תיספורת וקציצת ציפורניים: האם קיים איסור להתגלח, להסתפר ולקצוץ ציפורניים בערב ראש חודש החל בערב שבת, ומאין מובאים ההלכות הנ"ל?
תשובה: איני חושב שיש בעיה. אמנם יש את צוואת ר' יהודה החסיד, שלא לעשות דברים כאלה, אך רוב הקהילות לא נוהגות להחמיר בזה, ולכבוד שבת מותר.
שאלה: בישול מאכלי פרווה בכלי בשר וחלב: האם מותר לאפות בתנור בו זמנית מאכלי פרווה שהאחד בכלי בשרי והשני בכלי חלבי (הכלים אינם בני יומן)?
תשובה: מותר.
שאלה: עולם הבא ותחיית המתים: ברצוני לשאול דבר מה. אני נורא פוחד מהמוות. ניתן לדעת מה קורה לנשמה לאחר המוות? פעם היה רמז או גילוי של הקשור בנושא? האם נכון לפחד מהמוות, או שצריך לקבל את העובדה שמתי שהוא אני אעלם מן העולם, המשפחה, החברים?
תשובה: לא רק אתה מפחד מהמוות. רבים וגדולים מפחדים מהמוות. אנשים עושים הרבה מעשים מתוך הפחד מהמוות. הם הולכים לבדיקות אצל רופאים ועוד ועוד. אולם הקב"ה גם נתן כוח חיים גדול שעל ידי הגברת תחושת החיים האדם תופס את המוות בפרופוציה יותר נכונה. הדרך להתמודד עם הפחד מן המוות היא בהגברת החיים. הרב קוק כותב שבעומק גדול האדם יכול להגיע למצב שהיחס שלו למוות דומה להליכה לישון. כמו שאדם שהולך לישון בלילה אנו לא מרגישים שהוא הולך למות, אנו מרגישים את הבוקר שעומד להיות לאחר הלילה. היום של המחר גורם לכך שגם היחס אל הלילה הינו יחס של הכנה ליום. הלילה חלק מן החיים. כך גם המוות יחסית לחיים הגדולים שיהיו לנו לאחר תחיית המתים המיתה היא מאד קטנה. המיתה נהית כתחנה בדרך אל החיים הנצחיים שיחזרו אל האדם בזמן תחיית המתים. החיים של האדם ברמה של הנשמה ממשיכים גם לאחר שהגוף נקבר באדמה. אולם הגוף צריך לעבור זיכוך. לאחר הזיכוך של הגוף יהיה תחיית המתים והנשמה שוב תחזור אל הגוף ממקום אחר. לסיכום: טבעי שהמוות נראה כחידלון אולם על ידי ריבוי חיים וחיזוק האמונה בנצחיות החיים המוות מקבל את הפרופורציות הנכונות.
שאלה: נהיגה או נסיעה ברכב בליל הסדר: האם מותר לנסוע או לנהוג ברכב בליל הסדר?
תשובה: חג דינו כשבת לעניין זה ואסור לנסוע ברכב אלא לצורך פיקוח נפש בלבד.
שאלה: הפרדת גן ילדים: בישוב בו אני מתגורר ישנה התלבטות בעניין הפרדה בגן הילדים, מאיזה גיל יש צורך להפריד בין בנים לבנות, ועד איזה גיל אין צורך בהפרדה?
תשובה: אם יש רב בישוב יש להיוועץ בו.
שאלה: נחשים בגינה בשנת השמיטה: גדלו לי בגינה צמחי פרא לגבהים שרואים רק בשדות, מאחר ואין לי דשא, והחשש שלי מנחשים ועקרבים למי שיושב ביציאה מהסלון ובמעברים, מה עלי לעשות?
תשובה: א. אפשר לרסס ולגרוף את העשבים השוטים. ב. אפשר לכסח (בחרש מוטורי או מכסחת) את העשבים, ולהשתדל לא לחדור לתוך האדמה. בברכת התורה והארץ הרב יהודה הלוי עמיחי
שאלה: טבילת כלים לבקבוקים: בקבוקים שהגיעו מחוץ לארץ ושכחו להטביל אותם לפני ששמו שם משקה לשימוש נוסף. מה לעשות?
תשובה: יש דעות שטוענות שבקבוקים שייצרו אותם בחוץ לארץ, נוצרו לשימוש חד פעמי, וזה לא נחשב כלי שטעון טבילה. היהודי שמשתמש פעם נוספת הוא זה שהסב את הכלי לשימוש קבוע, וזה לא טעון טבילה כלל. ואם כן, אם רוצים לא לטרוח ולרוקן את הבקבוק, יש על מי לסמוך. לתשובת הרב אריאל בנושא.
שאלה: מה קודם - אזכרה או עלייה לקבר?: אבינו נפטר לפני כשנה ואנו עולים החודש באדר ב לקבר. אנו כמובן עורכים תפילת אזכרה הכוללת סעודת מצווה. אך יש חילוקי דעות מה קודם למה. עלייה לקבר ואחר כך תפילת אזכרה או ההיפך?
תשובה: ביום השנה, יש המקפידים לילך לבית הקברות לפני הסעודה. ויש הטועמים משהו לפני כן כדי שלא יהיו מאלה המרעיבים את עצמם ולנים בבית הקברות, ורבים אינם מקפידים על זה. ופשוט שאם באותו היום הבנים מתענים, שאין לערוך סעודה לפני סוף היום וברור שהעליה לקבר תהיה לפני כן. (בעל "פני ברוך" סימן ל"ז סעיף ד' המצטט את "גשר החיים" פכ"ט סעיף ג') זכות הלימוד תהיה לעילוי נשמת הנפטר, הרב יונתן סרור
שאלה: מי שהתפלל בשבת ראש חודש מוסף רגיל: מה הדין כשחל ר"ח בשבת ואדם התפלל מוסף של שבת ולא הזכיר ר"ח, כתקנת מספר פוסקים, לאחר רצה והשלים תפילת מוסף של שבת בלבד, האם צריך לחזור להתפלל או לא?
תשובה: אם לא הזכיר את ראש חודש בתפילת מוסף, לא בתוך הברכה ולא בחתימת הברכה - צריך לחזור ולהתפלל. הרב שמואל הולשטיין
שאלה: הסבר תשובה בענין פרה אדומה: בתשובה שניתן הרב בענין שריפת דם פרה אדומה-כתב הרב: "ואפילו לשיטת הרא"ש, צריך לומר שהדין לשרוף את דמה הוא דין לכתחילה, ודווקא בדם שנשאר לאחר ההזיות, ולכן אם הזה בטעות עוד הזיה אין הפרה נפסלת בכך." ואנכי בעניי לא הבנתי דבריו הקדושים: הרי לפי הסיפא- אם המצווה היא בדם שנשאר אחרי ההזיות-אמאי בעי למצות את הדם בשולי הכלי? שישפוך את הדם שנשאר בכלי! ואם כוונת הרב היא שיש מצווה בדם שנשאר באצבעו אחרי שהיזה-כיון שהיזה הזאה שביעית הרי המצווה חלה על הדם שנשאר באצבעו- וסוף סוף מבטל את המצווה!
תשובה: צריך לקנח את האצבע בין הזיה להזיה כי השאריות של ההזאה הקודמת פסולות. הרא"ש כותב שיש לקנח בשפת הכלי ולא על עור הפרה, כי אם יקנח בעור עלולה להישאר נימה (שערה) מהעור על האצבע ותהיה חציצה, ולכן יש לקנח בשפת הכלי ולשפוך יחד הכל אל שרפת הפרה. לגבי הדם שנשאר לאחר ההזאה השביעית, אף אם מבטל את מצוות שרפת הפרה כולה אין הדבר פוסל את הפרה האדומה. הרב חיים כץ
שאלה: ברכת הגומל-מתי צריך לברך?: אני גר בעכו ולומד בישיבה בראשון לציון. מתי אני צריך לברך הגומל, כשאני חוזר לישיבה, כשאני חוזר הביתה או בשניהם?
תשובה: על פי פסיקת הספרדים (שו"ע או"ח סי' רי"ט סעיף ז'), יש לברך ברכת הגומל על כל נסיעה שאורכה מעל 72 דקות. אמנם, אדם הנוסע וחוזר תוך שלושה ימים, עליו לברך רק במקום מגוריו בחזרתו. מכיוון שהנחת היסוד היא, כי ביתו הקבוע של בחור ישיבה הוא הישיבה, עליך לברך רק פעם אחת, כאשר אתה חוזר לישיבה. ואם אתה נשאר בבית הוריך יותר מ-ג' ימים, עליך לברך גם שם. (כך משמע בשו"ת יביע אומר ח''א סי' י"ג וח"ב סי' י"ד, "שאף שמעיקר הדין אם הגיע למחוז חפצו ודעתו לחזור כעבור זמן קצר מברך שם הגומל, מכל מקום, כיוון שיש חולקים עד שלושה ימים, בנידון דידן, יש לנקוט להקל כדי שלא להרבות בברכות, ומברך אחר שחוזר לביתו ב ", כאשר הנחת היסוד היא, שביתו הקבוע של תלמיד ישיבה הוא הישיבה). נסיעות טובות! הרב יונתן סרור
שאלה: מניין על ידי נשים : האם נשים מותרות במניין נשים, כאשר אין גברים בסביבה לעשות מניין ויש מספיק נשים שרוצות לעשות מצוות מניין, האם מותר לאישה בתור הש"צ לומר קדיש דרבנן?
תשובה: וודאי שלא. ח אומרים שלא אומרים דבר שבקדושה בפחות מעשרה, וזה דווקא "אנשים" ולא נשים. ולכן לא שייך כלל בנשים לעשות מניין, וכך בכל דבר שצריך עשרה לא שייך שנשים תיצורנה מניין או תשלמנה מניין.
שאלה: הגבול המזרחי של הארץ : ע"פ חלק מהראשונים מבואר שגבול נהר המזרח של גבולות ההבטחה חוף לנהר פרת ומגיע עד המפרץ הפרסי. (כך מבואר בספר פניני הלכה של הרב - העם והארץ) אך ע"פ הגמ בברכות נט: מבואר שהפרסים היטו את גבול הנהר שלוש פעמים. א"כ איך נדע ע"פ שיטות אלו היכן נמצא גבול ההבטחה ועד איפה מוטלת עלינו החובה להרחיק את גבולות מדינתנו, נחלת ה?
תשובה: אכן יש ספקות לגבי הגבול המזרחי המדויק. מכל מקום אין הכוונה שנהר פרת לכל אורכו הוא הגבול, אלא שבנקודה אחת או בקטע אחד של הנהר, שם הגבול. ויתכן שאם הטיית הנהר נעשתה במקום הגבול, שאכן הטיית הנהר גם היטתה את הגבול.
שאלה: לברר על טעות במסעדה: אדם אוכל במסעדה ארוחה ולבסוף מזמין גלידה - 2 כדורים. עם הגעת החשבון הוא מבחין כי חויב על כדור גלידה 1 שעלותו 5 שקלים. עלות הארוחה כ - 100 שקלים. האדם תוהה שמא טעו או שאולי בכונה זה כך מסיבות שלא מבין, האם קימת עליו חובה לברר זאת ולהודיע למלצרית שאולי טעו או שאין צורך שהרי יש ספק אם טעו וגם אם כן הסכום מזערי ביחס לארוחה הכוללת?
תשובה: יש חובה לברר ולהודיע למלצרית, כי יתכן שהיתה טעות. בדבר שאי אפשר לטעות, אין צורך לברר כי אומרים שלנותן היתה סיבה לתת, שהרי ודאי לא טעה. אבל במקום שיתכן שטעה, יש חובה להעמיד על הטעות ולהחזיר את הממון המגיע לבעליו, וכן מבואר בשולחן ערוך חושן משפט סימן רל"ב סעיף ב'. הרב ניר סיני